Nehawu-lede wil betoog oor regering nie ingee | Netwerk24
Deur Sarel van der Walt 20 September 2020 20:58
Lede van die vakbond Nehawu se nasionale uitvoerende komitee sal Maandagoggend voor die Uniegebou in Pretoria betoog omdat die regering nie toegee aan sy eise nie.
Nehawu-lede neem verlede maand aan 'n betoging in Johannesburg deel. Foto: Felix Dlangamandla
Sy provinsiale leiers sal op ander plekke in die land voor die kantore van provinsiale premiers betoog.
Die Nehawu-leiers sê hulle sal by die Uniegebou en die premiers se kantore bly totdat daar aan hul eise voldoen is.
Die vakbond dreig al lank om te staak oor onder meer salarisverhogings, 'n gebrek aan beskermende toerusting en die werkomstandighede van diegene in die voorste linie teen die koronavirus.
'n Onbeplande staking sou vroeër vandeesmaand gehou word, maar is uitgestel.
Nehawu het 280 000 lede.
Die vakbond sê hy het nog geen antwoord van die regering gekry nadat sy eise aan hom voorgelê is nie. Nehawu het die regering toe sewe dae tyd gegee om te reageer.
Die vakbond sê 257 van die 32 429 gesondheidswerkers wat die virus opgedoen het, is al aan Covid-19 dood.
Die sperdatum was 10 September.
Daarom eis Nehawu onder meer dat die regering aan sy eise oor gesondheidsmaatreëls in die werkplek gehoor gee.
Die vakbond meen ook sy lede behoort 'n salarisverhoging te kry.
Tito Mboweni, minister van finansies, het vroeër vanjaar aangekondig dat staatsdienswerkers nie vanjaar 'n verhoging sal kry nie om die druk op staatsfinansies te verlig.
Nehawu hou egter vol die regering bly verbind tot die loonooreenkoms van drie jaar wat in 2018 onderteken is.
"Ons glo ons eise is dringend, redelik en hou met lewe-en- dood-kwessies verband. Dit is waarom ons besluit het om voor die Uniegebou te gaan betoog," het die vakbond in 'n verklaring gesê.
"Ons was tot nou toe baie lankmoedig met die president, maar ons geduld is nou op.
"Sy gebrek aan optrede lei daartoe dat al hoe meer van ons lede op 'n daaglikse basis met die koronavirus besmet word. Ons sal nie met ons arms gevou sit en toekyk nie."